Små til middelsstore, avlange, blanke, brungule til mørkbrune biller uten metallisk glans, de ulike kroppsdelene (hode, bryst og bakkropp) tydelig avsnørt fra hverandre. Medlemmene i denne slekten er fint hårete uten lange, utstående hår. Hodet er forholdsvis stort og bredt, antennene er middels lange, tynne, 11-leddete, det ytterste leddet tilspisset. Brystskjoldet (pronotum)er mer eller mindre firkantet sett ovenfra. Dekkvingene er gjerne forholdsvis myke, parallellsidige, avrundet bak. Beina er slanke.